Na temelju članka 58. i 118. Zakona o odgoju i obrazovanju u osnovnoj i srednjoj školi (Narodne novine » broj 87/08, 86/09, 92/10,105/10, 90/11, 16/12, 86/12, 94/13, 152/14)) i članka 26. Statuta Osnovne škole Žitnjak, Zagreb, I.Petruševec 1, u suradnji s Učiteljskim vijećem, Vijećem učenika i Vijećem roditelja, Školski odbor na sjednici održanoj dana 29.rujna 2016. godine donio je

**KUĆNI RED**

1. **OPĆE ODREDBE**

**Članak 1.**

Kućnim redom Osnovne škole Žitnjak (u daljnjem tekstu: Škola) uređuju se:

1. Opće odredbe
2. Radno vrijeme
3. Pravila i obveze ponašanja za vrijeme boravka u Školi
4. Prava i obveze učenika
5. Organiziranje i provedba dežurstava
6. Postupanje prema imovini Škole
7. Postupanje u slučaju povrede Kućnog reda
8. Pravila i obveze za vanjske korisnike prostora Škole

**Članak 2.**

Ovaj Kućni red odnosi se na sve osobe za vrijeme njihova boravka u školskim prostorima.

S odredbama ovog Kućnog reda razrednici su dužni upoznati učenike i njihove roditelje kao i novoupisane učenike i njihove roditelje/staratelje, a ravnatelj je dužan upoznati sve djelatnike škole.

Ovaj Kućni red obvezno se ističe na vidljivom mjestu kod ulaza u Školu te na web stranici Škole.

Izrazi u ovom Kućnom redu navedeni u muškom rodu neutralni su i odnose se na sve osobe muškog i ženskog spola.

1. **RADNO VRIJEME**

**Članak 3.**

Radno vrijeme Škole je od 6:00 do 22:00.

Učenici koji su uključeni u produženi boravak mogu u pravilu doći u Školu već u 7:00.

Redovita nastava organizirana je u dvije smjene.

**Članak 4.**

Radnici su dužni dolaziti na posao i odlaziti s posla prema rasporedu svoga radnog vremena.

Način evidencije nazočnosti na radu određuje ravnatelj u skladu s važećim propisima.

U slučaju bolesti ili nemogućnosti dolaska na posao radnici su dužni odmah obavijestiti tajnicu, voditelja smjene (satničara) ili ravnatelja Škole.

**Članak 5.**

Roditelji mogu razgovarati s učiteljima Škole u dane primanja roditelja prema rasporedu informacija o kojemu roditelji moraju biti obaviješteni na roditeljskim sastancima te putem mrežnih stranica Škole.

Iznimno u opravdanim slučajevima roditelji mogu razgovarati s učiteljima i u vrijeme koje odredi razrednik odnosno predmetni učitelj.

Ravnatelj i stručni suradnici Škole primaju roditelje – staratelje i ostale stranke u uredovno vrijeme, prema najavama ili pozivu.

**III. PRAVILA I OBVEZE PONAŠANJA ZA VRIJEME BORAVKA U PROSTORU ŠKOLE**

**Članak 6.**

Učenici, radnici Škole te druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

**Članak 7.**

U prostoru Škole, u dvorištu i na školskom igralištu zabranjeno je:

* pušenje, konzumiranje alkoholnih pića i sredstava ovisnosti
* uništavanje školske imovine
* vikanje, trčanje, klizanje i slične radnje kojima se ugrožava sigurnost, posebno za vrijeme odmora
* prodaja i promidžba svih proizvoda koji nisu u skladu s ciljevima odgoja i obrazovanja
* svi oblici psihičkog i fizičkog nasilja i drugi oblici neprimjerenog ponašanja
* unošenje sredstava, opreme i uređaja koji mogu izazvati ozljede.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole, osim u iznimnim slučajevima ako je to u svrhu odgojno-obrazovnog rada, odnosno uz posebno odobrenje ravnatelja.

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovinskog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta ili spolne orijentacije.

U Školi je zabranjen svaki oblik nasilja, izražavanja neprijateljstva, nesnošljivosti i drugog oblika neprimjerenog ponašanja.

**Članak 8.**

U Školi je postavljen video nadzor na način da se koristi isključivo u svrhu sigurnosti učenika, radnika i ostalih osoba nazočnih u Školi te se ne smije zlorabiti u druge svrhe.

**Članak 9.**

Radnici i učenici Škole dužni su se međusobno kulturno odnositi te su se dužni kulturno odnositi i prema roditeljima i drugim osobama koje borave u Školi.

**IV. PRAVA I OBVEZE UČENIKA**

**Članak 10.**

Učenici mogu boraviti u Školi u vrijeme koje je određeno za nastavu i ostale oblike odgojno-obrazovnog rada.

Učenik je dužan doći u Školu najranije 10 minuta prije početka nastave, a napustiti Školu najkasnije 15 minuta nakon završetka školskih obveza.

U predvorju škole prije početka nastave učenike dočekuju dežurni učitelji. Dežurni učitelj u slučaju nepovoljnih vremenskih prilika može učenike pustiti u školu i prije gore navedenog vremena.

Učenici u svojim garderobnim prostorijama ostavljaju obuću u kojoj su došli u Školu i obuvaju čistu obuću namijenjenu korištenju u školskim prostorijama.

Ulazak u sportsku dvoranu dozvoljen je isključivo u odgovarajućoj čistoj sportskoj obući i odjeći.

**Članak 11.**

Učenik je dužan:

- kulturno se ponašati za vrijeme boravka u Školi i izvan nje

- paziti na čistoću i urednost prostora Škole

- dolaziti prikladno odjeven i uredan u Školu

- mirno ući u učionicu prije početka nastave i pripremiti se za rad

- pratiti nastavu i ostale oblike neposrednog odgojno-obrazovnog rada te savjesno i odgovorno izvršavati sve obveze

- pristojno se odnositi prema učiteljima i drugim radnicima Škole te ostalim učenicima

- savjesno se odnositi prema imovini Škole.

**Članak 12.**

Na znak za početak nastave učenici su obvezni biti na svojim mjestima i pripremiti priborom za rad. U učionicu ulaze zajedno s učiteljem, a iz učionice posljednji izlazi učitelj i zaključava učionicu.

Svaki učenik ima svoje radno mjesto koje može promijeniti smo uz dopuštenje razrednika ili predmetnog učitelja.

Učenici ulaze u sportsku dvoranu pod vodstvom razrednog ili predmetnog učitelja te pod njegovim vodstvom na kraju sata pospremaju sve korištene sprave i pomagala na za to predviđena mjesta. Svoje stvari drže uredno složene. Učenici su obvezni voditi stalnu brigu o osobnoj urednosti i higijeni.

**Članak 13.**

Učenici koji su zakasnili na nastavu, trebaju tiho ući u učionicu i ispričati se učitelju.

**Članak 14.**

Tijekom nastave učenici ne smiju, bez dopuštenja učitelja, razgovarati, šaptati, dovikivati se, prepirati i šetati po učionici.

Učenik koji želi nešto pitati ili priopćiti, treba svoju namjeru pokazati podizanjem ruke.

**Članak 15.**

Za vrijeme nastave učenici ne smiju koristiti mobitel i druge slične aparate. Učenici moraju mobitele i druge slične predmete tijekom nastave držati isključene u torbi i ne smiju ih koristiti. Predmeti koji na bilo koji način remete sigurnost i ugodno radno ozračje bit će zadržani u Školi te vraćeni roditelju učenika uz poduzimanje odgovarajućih mjera u skladu s pedagoškim mjerama.

Za sve osobne uređaje odgovorni su isključivo učenici, a ne Škola.

Strogo je zabranjeno i kažnjivo neovlašteno snimanje, fotografiranje i objavljivanje slika i filmova učenika, učitelja i drugih djelatnika.

**Članak 16.**

Učitelj ne smije za vrijeme nastave slati učenika izvan prostora Škole.

U slučaju neprimjerenog ponašanja učenika treba uputiti stručnoj službi, a po potrebi pozvati roditelja ili ga telefonskim putem obavijestiti o neprimjerenom ponašanju djeteta.

**Članak 17.**

Učenici ne smiju bez dopuštenja ulaziti u zbornicu, ured ravnatelja i tajnika, kabinete učitelja.

Učenicima nije dopušteno nošenje dnevnik rada i imenik učenika na nastavu i s nastave.

**Članak 18.**

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 10 i 15 minuta.

Za vrijeme velikih odmora učenici izlaze iz svojih učionica u hodnike ili podrum Škole gdje je smještena blagovaonica te užinaju u pratnji dežurnih učitelja.

Za vrijeme odmora učenicima nije dozvoljen izlazak iz školske zgrade.

O redu i disciplini brinu dežurni učitelji.

**Članak 19.**

Učenici predmetne nastave za vrijeme odmora mijenjaju specijalizirane učionice prema rasporedu sati, a učenici razredne nastave ostaju u svojim matičnim razredima.

Kod napuštanja učionice predmetne nastave učenici moraju ponijeti svoje stvari i pospremiti svoje radno mjesto.

Škola nije odgovorna za nestanak stvari i novca učenika za vrijeme njihova boravka u Školi.

**Članak 20.**

U razrednom odjelu tjedno se određuju dva redara.

Dužnost redara vrše svi učenici, a određuje ih razrednik prema abecednom redu.

Redari:

* prije početka nastave, pregledavaju učionicu i o uočenim nepravilnostima ili oštećenjima izvješćuju predmetnog učitelja, tajnika ili domara Škole
* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju učitelja o odsutnosti učenika sa sata
* izvješćuju o nađenim predmetima učitelja, a nađene predmete (knjige, bilježnice, odjeću, nakit i sl.) odnose u tajništvo
* obavješćuju stručnog suradnika, tajnika ili ravnatelja o nedolasku učitelja na sat, kako bi se odmah organizirala zamjena
* posljednji napuštaju učionicu nakon završetka sata uz prethodnu provjeru ispravnosti učionice, oštećenja zidova, klupa, stolaca i ostalog inventara te o uočenim oštećenjima izvješćuju predmetnog učitelja, tajnika i domara škole

**Članak 21.**

Međusobne sporove učenici ne smiju rješavati svađom i fizičkim obračunom, uvredama, širenjem neistina i sl.

U slučaju međusobnog spora učenici su dužni zatražiti pomoć razrednika ili dežurnog učitelja.

**Članak 22.**

Pravo na besplatan prijevoz učenika, koji je dužan osigurati osnivač (Grad Zagreb), imaju učenici razredne nastave (1. do 4. razreda) koji imaju adresu stanovanja udaljenu od škole najmanje tri kilometra, kao i učenici predmetne nastave (5. do 8. razreda) koji imaju adresu stanovanja udaljenu od škole najmanje pet kilometara.

Učenici koji ostvaruju pravo prijevoza školskim autobusima dužni su:

* imati valjane iskaznice za školski autobus i pokazati ih vozaču prilikom ulaska u školski autobus
* disciplinirano ulaziti i izlaziti iz školskih autobusa te prednost dati učenicima nižih razreda,
* čuvati i ne oštećivati sav inventar autobusa te
* sjediti na svom mjestu i biti vezan pojasom za vrijeme vožnje.

Za svako oštećivanje u autobusu roditelji učenika su dužni nadoknaditi štetu.

**V. ORGANIZIRANJE I PROVEDBA DEŽURSTAVA**

**Članak 23.**

U Školi za vrijeme rada dežuraju radnici Škole.

Raspored dežurstva radnika utvrđuje se na način koji odredi ravnatelj.

Raspored dežurstva objavljuje se na oglasnoj ploči Škole.

Mjesto i trajanje dežurstva određuje ravnatelj.

**Članak 24.**

Dežurni učitelji su dužni doći na dežurstvo najmanje 15 minuta prije početka nastave.

Dežurni učitelji se u tijeku dežurstva nalaze na nastavi, a pod odmorom na hodniku.

Učitelj se ne može zadržavati u zbornici, kuhinji ili drugim prostorijama i mjestima odakle ne može kontrolirati učenike.

Na sat odlazi kada su svi učitelji otišli na nastavu.

**Članak 25.**

Dužnosti dežurnih učitelja:

* prati kretanje i ponašanje učenika i po potrebi intervenira,
* vodi stalnu brigu o čuvanju unutrašnjosti objekta škole, zidova i inventara od prljanja i oštećenja bilo koje vrste,
* u slučaju potrebe organizira pružanje prve pomoći i traži hitnu pomoć i obavještava roditelje učenika,
* prati vladanje učenika za vrijeme jela u blagovaonici,
* kontrolira rad dežurnih učenika na porti.

**Članak 26.**

Na porti škole dežuraju dva učenika i jedan djelatnik tehničkog osoblja.

Dežurni učenici na porti:

* odobravaju ulazak u Školu roditeljima, skrbnicima i drugim osobama i o tome vodi evidenciju,
* vodi knjigu dežurstva u koju se upisuju podaci koje ravnatelj odredi te
* obavlja i druge poslove vezane uz dežurstvo.

Dežurni djelatnik tehničkog osoblja:

* otključava i zaključava garderobe prilikom dolaska i odlaska učenika,
* vodi brigu da su garderobe zaključane za vrijeme nastave ukoliko učenici nisu u njima,
* upravlja školskim zvonom,
* ne dozvoljava kretanje nepoznatih osoba po prostorima Škole,
* traže pomoć ostalih djelatnika Škole ukoliko ne mogu sami riješiti neki problem ili udaljiti nepoznatu osobu koja narušava red u Školi.

**Članak 27.**

Na mjestu dežurstva na vidljivom mjestu moraju biti istaknuti telefonski brojevi policije, hitne pomoći, vatrogasaca i Državne uprave za zaštitu i spašavanje.

**Članak 28.**

Na zahtjev Vijeća roditelja i uz suglasnost 2/3 roditelja na roditeljskim sastancima, škola može ugovoriti zaštitarsku službu koji bi se brinuli i nadzirali sigurnost učenika i djelatnika te školske zgrade i okoliša škole.Naknadu za zaštitarsku službu snosili bi roditelji učenika škole.

**VI. POSTUPANJE PREMA IMOVINI ŠKOLE**

**Članak 29.**

Svi radnici, učenici i druge osobe koje borave u Školi dužni su skrbiti se o imovini Škole prema načelu dobrog gospodara.

O svakoj materijalnoj šteti na imovini Škole odnosno osobnoj imovini, učenici su dužni izvijestiti predmetnog učitelja ili razrednika, a učitelji ravnatelja .

**Članak 30.**

Učenici i radnici Škole trebaju pronađene stvari za koje nije utvrđeno kome pripadaju predati učitelju ili spremačici koji ih do pronalaženja vlasnika privremeno odlažu na određeno mjesto u Školi .

**Članak 31.**

Radnici Škole moraju se racionalno koristiti sredstvima Škole koja su im stavljena na raspolaganje.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

**Članak 32.**

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti učitelju ili tajniku, a oni ravnatelju Škole.

**Članak 33.**

Učenici su dužni čuvati udžbenike i druga nastavna sredstva te pribor za rad, a posuđene udžbenike i ostala nastavna sredstva pravodobno vratiti neoštećene .

Knjige posuđene u knjižnici učenik je obvezan čuvati i neoštećene pravodobno vratiti.

**Članak 34.**

Učenici su odgovorni za štetu koju učine na imovini Škole prema općim propisima obveznog prava.

Prema učeniku Škole koji na školskoj imovini namjerno nanese štetu na imovini škole primijeniti će se i odredbe Pravilnika o pedagoškim mjerama. Ova odredba vrijedi i za oštećivanje, uništavanje i krađu stvari drugih učenika, djelatnika ili građana.

**Članak 35.**

Radnici Škole za štetu odgovaraju prema općim propisima obveznog prava te propisima radnog zakonodavstva.

**VII. POSTUPANJE U SLUČAJU POVREDE KUĆNOG REDA**

**Članak 36.**

Postupanje prema odredbama ovoga Kućnoga reda sastavni je dio radnih obveza radnika i učenika Škole.

Radnik koji postupi suprotno odredbama ovoga Kućnoga reda, odgovoran je za povredu radne obveze sukladno odredbama Pravilnika o radu i Zakona o radu.

Učenik koji postupi suprotno odredbama ovoga Kućnog reda, odgovoran je prema općim aktima Škole.

Prema roditeljima Škola ne poduzima mjere, osim što u cilju zaštite djece o tome obavještava Centar za socijalnu skrb ili Ured pravobraniteljice za djecu.

Iznimno Škola o kršenju Kućnoga reda obavještava policiju ako je ugrožena sigurnost nekog od radnika.

**VIII. PRAVILA I OBVEZE ZA VANJSKE KORISNIKE ŠKOLE**

**Članak 37.**

Svi vanjski korisnici sportske dvorane i školskog prostora (atomsko sklonište) ulaze i izlaze iz prostora uz pratnju trenera ili voditelja aktivnosti u dodijeljenom vremenu korištenja. Ulazak u sportsku dvoranu dozvoljen je isključivo u odgovarajućoj čistoj sportskoj obući i odjeći. Svi vanjski korisnici dužni su se pridržavati reda u svlačionicama, sportskoj dvorani i školskom prostoru (atomskom skloništu) te paziti na školsku imovinu.

Vanjski korisnici svih školskih prostora dužni su se pridržavati ovoga Kućnog reda.

**IX. PRIJELAZNE I ZAVRŠNE ODREDBE**

**Članak 38.**

Postupanje prema odredbama ovoga pravilnika sastavni je dio radnih obveza djelatnika i učenika škole.

Djelatnik koji postupi suprotno odredbama ovoga pravilnika, odgovoran je za povredu radne obveze.

Učenik koji postupi suprotno odredbama ovoga pravilnika, odgovoran je prema općim aktima Škole.

Osobu koja za vrijeme boravka u Školi krši unutarnji red, dežurni radnik, učitelj ili ravnatelj udaljit će iz prostora Škole.

**Članak 39.**

Stupanjem na snagu ovog Pravilnika prestaju važiti odredbe Pravilnika o kućnom redu od 17.06.2015. godine.

**Članak 40.**

Ovaj Pravilnik stupa na snagu danom objavljivanja na oglasnoj ploči Škole.

KLASA: 003-05/16-01/1

URBROJ: 251-157-16-01

 Predsjednik Školskog odbora

 Mirjana Majer